**ΕΡΤ2 - Ενημερωτικό σημείωμα και τροποποίηση προγράμματος**

**Σας ενημερώνουμε ότι το πρόγραμμα της ΕΡΤ2 συμπληρώνεται ως εξής:**

**ΤΡΙΤΗ, 26/8/2025, στις 19:00: ΜΕΣΟΓΕΙΟΣ: «Νότιος Ιταλία» (Ε)  Κ8  W**

**Μουσική σειρά ντοκιμαντέρ με τον Κωστή Μαραβέγια**

Η **Μεσόγειος** υπήρξε, ήδη από την αρχαιότητα, μια θάλασσα που ένωνε τους πολιτισμούς και τους ανθρώπους. Σε καιρούς ειρήνης αλλά και συγκρούσεων, οι λαοί της Μεσογείου έζησαν μαζί, επηρέασαν ο ένας τον άλλο μέσα από τις διαφορετικές παραδόσεις και το αποτύπωμα αυτής της επαφής διατηρείται ζωντανό στον σύγχρονο πολιτισμό και στη μουσική.

Τη μουσική που αντανακλά την ψυχή κάθε τόπου και αντιστοιχείται με την κοινωνική πραγματικότητα που την περιβάλλει.

Στη σειρά **«Μεσόγειος»** το παρελθόν συναντά το σήμερα με λόγο και ήχο σύγχρονο, που σέβεται την παράδοση, που τη θεωρεί πηγή έμπνευσης αλλά και γνώσης.

Πρόκειται για ένα μουσικό ταξίδι στις χώρες της Μεσογείου, με παρουσιαστή τον **Κωστή Μαραβέγια,** έναν από τους πιο δημοφιλείς εκπροσώπους της νεότερης γενιάς Ελλήνων τραγουδοποιών, που εμπνέεται από τις μουσικές παραδόσεις της Ευρώπης και της Μεσογείου.

 Ο Κωστής Μαραβέγιας με το ακορντεόν και την κιθάρα του, συναντά παραδοσιακούς και σύγχρονους μουσικούς σε οχτώ χώρες, που τους ενώνει η Μεσόγειος. Γνωρίζεται μαζί τους, ανταλλάσσει ιδέες, ακούει τις μουσικές τους, μπαίνει στην παρέα τους και παίζει.

Και μέσα από την κοινή γλώσσα της μουσικής, μας μεταφέρει την εμπειρία αλλά και τη γνώση.

Ζούμε μαζί του τις καθημερινές στιγμές των μουσικών, τις στιγμές που γλεντάνε, που γιορτάζουν, τις στιγμές που τους κυριεύει το πάθος.

**«Νότια Ιταλία»**

Η σειρά ντοκιμαντέρ **«Μεσόγειος»** με παρουσιαστή τον **Κωστή Μαραβέγια,** μας ταξιδεύει στην **Ιταλία,** στον αγροτικό **Νότο** με τις αρχέγονες παραδόσεις, την **Καλαβρία** και το **Ασπρομόντε** αλλά και τη δραστήρια νέα σκηνή της περιοχής της **Απουλίας.** Μια «άλλη» Ιταλία. Αυθόρμητη, δυναμική, νεανική, λαϊκή, αυθεντική… Μεσογειακή. Οι επιρροές των πολιτισμών που πέρασαν και εγκαταστάθηκαν εκεί, παντού παρούσες: ο αρχαίος ελληνικός πολιτισμός, ο ρωμαϊκός, ο αραβικός.

Στο **Μπάρι** συναντάμε μουσικούς, όπως η **Rosapaeda,** που η μουσική και τα τραγούδια της έχουν έντονη κοινωνική και πολιτική διάσταση. Είναι μία τολμηρή και δυναμική μουσικός που χρησιμοποιεί παραδοσιακά στοιχεία και τα αναμειγνύει με dub και ρέγκε.

Τον **Alessandro Coppola** των **«Nidi d'Arac»,** από το **Λέτσε.** Η μουσική τους ξεχωρίζει για το κεφάτο, δυναμικό στιλ, το οποίο ενσωματώνει πολλά Μεσογειακά στοιχεία. Παραδοσιακός και σύγχρονος ήχος μαζί, ο οποίος αντικατοπτρίζει την ανάμειξη των επιρροών στην Απουλία.

Τους **Radio Dervish,** Ιταλο-παλαιστινιακό συγκρότημα, το οποίο δημιουργήθηκε το 1993. Τραγουδούν σε διάφορες γλώσσες: ιταλικά, αραβικά, αγγλικά, γαλλικά. Η θεματολογία των τραγουδιών τους περιστρέφεται γύρω από την εξέγερση, την επανάσταση, την αντίσταση –όπως και για την απουσία και το νόστο για την πατρίδα.

Ακόμη πιο νότια συναντάμε τον **Antonio Castrignano** με τη **Ninfa Gianuzzi.** Ο A. Castrignano είναι από τους σημαντικότερους εκπρόσωπους της μουσικής του **Σαλέντο.**

Στην περίπτωσή του η έμφαση μοιράζεται ανάμεσα στον εκστατικό ρυθμό του ταμπουρίνο και τις μελωδίες όσο και στην ποίηση των τραγουδιών που ερμηνεύει. Η **N. Gianuzzi** είναι από το **Calimera** και ερμηνεύει πολλά τραγούδια στα γκρεκάνικα.

Την **Enza Pagliara,** «ταγμένη» στην tarantella pizzica. Διέσωσε αρκετά από τα τραγούδια αυτής της παράδοσης, κάνοντας δικές της έρευνες και ηχογραφήσεις. Ήταν παρούσα στις πρώτες απόπειρες αναβίωσης της pizzica στις αρχές του ’90.

Συγκροτήματα, όπως τους γνωστούς μας **Ghetonia** του **Roberto Licci** και τους **Canzoniere Grecanico Salentino.** Είναι τα πλέον ιστορικά εν ενεργεία συγκροτήματα της σαλεντίνικης παράδοσης και  τα πιο χαρακτηριστικά της αναβίωσης της παράδοσης της pizzica pizzica του Σαλέντο.

Στην **Grecia Salentina** συναντάμε τους**Mascarimiri** και τους **Kamafei,** δύο συγκροτήματα που απευθύνονται στο νεανικό κοινό. Οι πρώτοι αναμειγνύουν παραδοσιακά στοιχεία με σύγχρονα, ένα εκστατικό κράμα σκληρού ήχου: από τη μία η «πρωτόγονη» ταραντέλα pizzica και από την άλλη το hardcore, το dub, η ρέγκε και το ροκ –από το οποίο κατάγονται. Το δε περιεχόμενο των τραγουδιών αντανακλά τα κοινωνικά προβλήματα του ιταλικού Νότου: ανεργία, μετανάστευση. Οι Kamafei αυτοαποκαλούνται ως «συγκρότημα που παίζει ethno-world music» από το Σαλέντο. Ο ήχος τους είναι δυναμικός και σύγχρονος και συνδυάζει την παραδοσιακή pizzica με μεσογειακούς ήχους και με το beat του (λατινοαμερικάνικου) reggaeton.

 Και, τέλος, στο **Ασπρομόντε** συναντάμε τον μουσικό και ερευνητή **Ettore Castagna.** Εθνομουσικολόγος, ειδικός στην γκρεκάνικη μουσική, ιδρυτής του συγκροτήματος **Nistanimera (Νύχτα και Μέρα)**, ο οποίος παίζει πολλά παλιά όργανα.

Το πρώτο όργανο που έμαθε, όμως, ήταν η τσαμπούνα, την εποχή που άρχισε να κάνει τις πρώτες του επιτόπιες έρευνες, με ανθρωπολογικό υπόβαθρο, στις ελληνόφωνες περιοχές της Καλαβρίας και τις μουσικές της παραδόσεις.

Γιατί η μουσική είναι, τελικά, η κοινή μας πατρίδα. Και μας ενώνει, όπως η Μεσόγειος. Το ταξίδι συνεχίζεται…

**ΤΕΤΑΡΤΗ, 27/8/2025, στις 19:00: ΜΕΣΟΓΕΙΟΣ: «Βόρεια Ιταλία» (Ε)  Κ8  W**

**Μουσική σειρά ντοκιμαντέρ με τον Κωστή Μαραβέγια**

**«Βόρεια Ιταλία»**

Το μουσικό ταξίδι στη **Μεσόγειο** συνεχίζεται στον χιονισμένο **ιταλικό Βορρά,** στο πιο «ευρωπαϊκό» κομμάτι της, κατά τα άλλα, μεσογειακής Ιταλίας.

Στον πλούσιο βιομηχανικό Βορρά, με τη μακρά και σημαντική αστική παράδοση συναντάμε μουσικούς διεθνούς βεληνεκούς.

Στο **Μιλάνο,** συναντάμε με τον **Κωστή Μαραβέγια** τον ιδιόρρυθμο τραγουδοποιό **Vinicio Capossela,** που έχει αποκτήσει ιδιαίτερη σχέση με την Ελλάδα, μας υποδέχεται, μας αποκαλύπτει τη… ρεμπέτικη πλευρά του και μας συστήνει στους φίλους του.

Στην ίδια πόλη μάς υποδέχεται ο **Ludovico Einaudi,** ένας από τους πιο σημαντικούς συνθέτες κινηματογραφικής και μινιμαλιστικής μουσικής που συνεχίζουν την παράδοση των σπουδαίων Ιταλών συνθετών για τον κινηματογράφο, με διεθνή καριέρα και αναγνώριση.

Στην **Τοσκάνη** συναντάμε τον κορυφαίο μουσικό και σημαντικό κεφάλαιο της ιταλικής μουσικής παράδοσης (από τον Βορρά μέχρι τον Νότο…) **Riccardo Tesi,** τον σημαντικότερο και πλέον σεβαστό απ’ όλους δεξιοτέχνη του organetti, του διατονικού ακορντεόν.

Στη μεσαιωνική **Άλμπα** συναντάμε τον τραγουδοποιό **Gianmaria Testa** που τα τραγούδια του απηχούν μικρές ιστορίες καθημερινών ανθρώπων και εικόνες τις οποίες διηγείται με οξυδέρκεια και χιούμορ. Ένας σύγχρονος τροβαδούρος που συνταιριάζει τις παραδόσεις της Ιταλίας με την τζαζ, την μπόσα νόβα και το τάνγκο.

Τέλος, στη **Ρώμη,** συναντάμε τον **Mario Tronco** και την περίφημη **L’Orchestra Di Piazza Vittorio,** μία ορχήστρα με μέλη μετανάστες απ’ όλο τον κόσμο που εκφράζονται δημιουργικά μέσα από την Τέχνη.

**ΠΕΜΠΤΗ, 28/8/2025, στις 19:00: ΜΕΣΟΓΕΙΟΣ: «Κρήτη» (Ε)  Κ8 - W**

**Μουσική σειρά ντοκιμαντέρ με τον Κωστή Μαραβέγια.**

**«Κρήτη»**

Το ταξίδι συνεχίζεται στη «δική μας» Μεσόγειο, την ελληνική. Με τον **Κωστή Μαραβέγια** ταξιδεύουμε μέχρι την **Κρήτη,** ένα από τα μεγαλύτερα νησιά της Μεσογείου και παρέα με τον **Ψαραντώνη** και τα παιδιά του, τον **Γιώργη,** τον **Λάμπη** και τη **Νίκη,** όλοι σπουδαίοι μουσικοί, αλλά και τον αδερφό του, τον λαουτιέρη και δάσκαλο **Γιάννη Ξυλούρη,** μπαίνουμε στα ενδότερα της κρητικής μουσικής και του κρητικού τρόπου ζωής, όπου η μουσική είναι μυσταγωγία και ανάταση ψυχής.

Στο Χουδέτσι του Ηρακλείου αλλά και στο σπίτι του στις Αρχάνες, συναντούμε τον **Ρος Ντέιλι** που για πολλές δεκαετίες παίζει ξεχωριστό ρόλο στα μουσικά πράγματα της Κρήτης και της Ανατολικής Μεσογείου, μέσα από τα σεμινάρια και τις συναντήσεις με δεξιοτέχνες της ανατολίτικης μουσικής που διοργανώνει στον «Λαβύρινθο».

Στο πιο νεανικό Ηράκλειο βρίσκουμε μουσικούς της νεότερης γενιάς που ανανεώνουν δημιουργικά την παράδοση, όπως ο **Στέλιος Πετράκης** και ο **Γιώργης Μανωλάκης** και στα Χανιά ο **Γιάννης Βακάκης.**

Ξεχωριστή στιγμή αποτελεί η συνάντηση του Κωστή Μαραβέγια με τον φίλο και δεξιοτέχνη της κιθάρας **Γιώργο Κοντογιάννη,** με φόντο το χιονισμένο Οροπέδιο Λασιθίου.

**ΠΑΡΑΣΚΕΥΗ, 29/8/2025, στις 19:00: ΜΕΣΟΓΕΙΟΣ: «Κωνσταντινούπολη» (Ε) Κ8 W**

**Μουσική σειρά ντοκιμαντέρ με τον Κωστή Μαραβέγια.**

**«Κωνσταντινούπολη»**

Με τον **Κωστή Μαραβέγια** ταξιδεύουμε στην **Κωνσταντινούπολη,** παρέα και με τη **Monika.**

Στην μητρόπολη της Ανατολής, την πόλη των ιστορικών συμβολισμών συναντούμε την πιο sui generis προσωπικότητα της τουρκικής μουσικής σκηνής, τον τεκνο-σούφι **Mercan Dede,** που μοιράζει τον χρόνο του μεταξύ Κωνσταντινούπολης και Μόντρεαλ. Σούφι κοσμοθεωρία, νέι, κανονάκι, κλαρίνο και ντέφι παντρεύονται με την ηλεκτρονική μουσική.

Η τουρκική μουσική είναι γεμάτη από βιρτουόζους και κορυφαίους δεξιοτέχνες όπως ο «σταρ» **Hüsnü Şenlendirici** που παίζει κλαρίνο, που συναντήσαμε στο πολυτελές σπίτι του στις ακτές της Μαύρης Θάλασσας.

Ο **Χουσνού Σενλεντιριτσί** είναι ίσως ο πιο ακριβοπληρωμένος μουσικός της Τουρκίας και αγαπάει τους Έλληνες, αφού αυτοί του έδιναν την πρώτη του «χαρτούρα» στα πανηγύρια.

Σε σημαντικά ωδεία της Κωνσταντινούπολης με μεγάλο κύρος, συναντούμε, επίσης, τους δεξιοτέχνες **Mehmet Emin Bitmez** και **Bilen Işıktaş** στο ούτι και τον **Kayahan Erdem** στο κανονάκι.

Τη νέα, δυναμική και διεθνή σκηνή της Κωνσταντινούπολης εκπροσωπούν στο ντοκιμαντέρ οι **Baba Zula,** οι **Orient Expresssion** και οι «Βαλκάνιοι» **Kolektif Istanbul.**

**Σας ενημερώνουμε ότι την Παρασκευή 29/8/2025, στις 21:00, η ξένη ταινία που θα μεταδοθεί είναι «Οι αναμνήσεις μιας γκέισας», αντί της ταινίας «Μαρία Αντουανέτα» που ήταν προγραμματισμένη.**

**«Οι αναμνήσεις μιας γκέισας» (Memoirs of a Geisha)**

**Αισθηματικό δράμα εποχής, παραγωγής ΗΠΑ 2005**

**Σκηνοθεσία:** Ρομπ Μάρσαλ

**Σενάριο:** Ρόμπιν Σουίκορντ (βασισμένο στο ομότιτλο μυθιστόρημα του Άρθουρ Γκόλντεν)

**Μουσική:** Τζον Γουίλιαμς

**Πρωταγωνιστούν:** Ζανγκ Ζιγί, Κεν Γουατανάμπι, Γκονγκ Λι, Μισέλ Γιο, Κότζι Γιαγκούσο, Γιούκι Κούντο, Καόρι Μομόι, Σουζούκα Όγκο, Τόγκο Ιγκάουα, Μάκο, Τεντ Λιβάιν

**Διάρκεια:**146΄  
**Υπόθεση:** Στην Ιαπωνία του 1929, μία φτωχή οικογένεια αποφασίζει να πουλήσει την εννιάχρονη κόρη τους Τσιγιό, στο σπίτι μίας γκέισας, πρακτική ιδιαίτερα συνηθισμένη την εποχή εκείνη. Εκεί, η μικρή Τσιγιό δεν θα αργήσει να γευτεί τη σκληρότητα των γύρω της, εξαιτίας της απαράμιλλης ομορφιάς και εξυπνάδας της, προσόντα που όπως είναι φυσικό προκαλούν τη ζήλια.

Ευτυχώς, για την Τσιγιό, όταν μία άλλη γκέισα, η Μαμεχά, βρεθεί στον δρόμο της και αναγνωρίσει τα προσόντα της, την «αγοράζει» και τη μεταφέρει στο δικό της σπίτι. Εκεί, υπό την καθοδήγηση της Μαμεχά, η Τσιγιό θα μετονομαστεί σε Σαγιουρί και θα εκπαιδευτεί σε όλα όσα οφείλει να γνωρίζει μία γκέισα για να μπορέσει να επιβιώσει και να διακριθεί.

Σύντομα, η φήμη της μεγαλώνει και έτσι της δίνεται η δυνατότητα να εισχωρήσει στην καλή κοινωνία και να γνωρίσει τον πλούτο, αλλά και τους σημαντικούς ανθρώπους της εποχής της.

Ξαφνικά όμως, η δίνη του Β΄ Παγκόσμιου Πολέμου παρασέρνει τα πάντα στην Ιαπωνία, αλλάζοντας ολοκληρωτικά και τη ζωή της Σαγιουρί. Όμως, ακόμα και όταν όλα γύρω της γκρεμίζονται, ο έρωτάς της για έναν άντρα θα είναι για πάντα το σταθερό σημείο αναφοράς της…

Η ταινία βασίζεται στο ομότιτλο μυθιστόρημα του Άρθουρ Γκόλντεν που εκδόθηκε το 1997, ήταν υποψήφια για έξι βραβεία Όσκαρ το 2006 και τελικά κέρδισε τρία: Καλύτερης Φωτογραφίας, Καλύτερης Καλλιτεχνικής Σκηνοθεσίας και Καλύτερης Ενδυματολογίας.

**Λόγω μεγαλύτερης διάρκειας της ταινίας, το υπόλοιπο πρόγραμμα θα έχει ως εξής:**

**23:30 ΞΕΝΗ ΣΕΙΡΑ: «ΕΠΙΘΕΩΡΗΤΗΣ ΜΠΕΚΣΤΡΟΜ» (Ε)**

**00:30 ΞΕΝΗ ΣΕΙΡΑ: «ΣΤΟΝ ΚΑΝΑΠΕ» (Ε)**

**------------------------**